‘পোলিও খেয়ে’ই আধার নথিভুক্তকরণের গতি বাড়ল!
‘পোলিও রবিবার’ পালস পোলিও কর্মসূচির সঙ্গেই আধার- প্রক্রিয়া চালিয়ে ‘রেকর্ড’ সংখ্যায় নথিভুক্তির কাজ হয়েছে। 
কেন্দ্রের দেওয়া সময়সীমা ক্রমে বেড়ে চলেছে। আধার নিয়ন্ত্রক সংস্থা ইউআইডিএআই বলছে, একশোভাগ মানুষের নথিভুক্তকরণের কাজ শেষ করতে হবে দ্রুত। কিন্তু নানা সমস্যার কারণে নথিভুক্তকরণের গতি কাঙ্ক্ষিত পর্যায়ে বাড়ানো যাচ্ছে না। প্রাপ্তবয়স্কদের পাশাপাশি বাড়তি চাপ, শূন্য থেকে পাঁচ বছর পর্যন্ত শিশুদের 
নথিভুক্তকরণের কর্মসূচি। 
সেই কাজ যে গতিতে চলছিল, তাতে খুব একটা সন্তুষ্ট ছিল না ইউআইডিএআই। গত রবিবার শিশুদের নাম নথিবদ্ধ করার গতি একদিনে একধাক্কায় বেড়ে 
গেল অনেকটাই।
সূত্রের খবর, পোলিও কর্মসূচিকে সামনে রেখেই নথিভুক্তকরণে উদ্যোগী হয়েছিল ইউআইডিএআই। ১৯টি জেলার ৩৭২টি অঞ্চলের পোলিও কেন্দ্রে হাজারখানেক ‘ট্যাব’ নিয়ে হাজির হয়ে গিয়েছিলেন ইউআইডিএআই’য়ের অধীনে একাধিক সংস্থার কর্মীরা। পোলিও খাওয়াতে আনা শিশুদের নাম সঙ্গে সঙ্গেই যান্ত্রিক পদ্ধতিতে নথিভুক্ত করা হয়। সর্বশেষ পাওয়া হিসাব অনুযায়ী, ওই দিন প্রায় ৩৩ হাজার শিশুর নাম নথিভুক্ত করা সম্ভব হয়েছে।
ইউআইডিএআই সূত্রে জানা গিয়েছে, শূন্য থেকে পাঁচ বছর পর্যন্ত প্রায় ৯১ লক্ষ শিশুর নাম আধার-প্রক্রিয়ায় নথিভুক্ত করতে হবে। এপ্রিল থেকে শুরু হওয়া ওই প্রক্রিয়ার প্রথম মাস দু’য়েক নথিভুক্ত করার কাজ সেভাবে এগোয়নি। তারপর থেকে এখনও পর্যন্ত প্রায় ২৬ শতাংশ শিশুর নাম নথিভুক্ত হয়েছে। সংস্থার এক আধিকারিকের কথায়, ‘‘পোলিও কর্মসূচির সঙ্গে এই প্রক্রিয়া সংযুক্ত করার সুফল পাওয়া গিয়েছে। আগামী এপ্রিলে ফের পোলিও কর্মসূচি রয়েছে। ওই দিন আরও বড় আকারে শিশুদের আধার-প্রক্রিয়া চালানোর পরিকল্পনা করা হচ্ছে। একদিনে অন্তত ৪০ হাজার শিশুর নাম নথিভুক্ত করার লক্ষ্যমাত্রা নেওয়া হচ্ছে।’’